Sisorider

se egen seksjon

Sisorider (Sisoridae) er en familie av maller som hører hjemme i Asia.

De er som regel små fisker som lever i fjellelver med sterk strøm. Artene i slekta Bagarius skiller seg ut ved å kunne bli opptil to meter lange. De fleste artene har en stor fettfinne og fire par skjeggtråder. Mange har sugeorganer på brystet eller brystfinnene for å holde seg fast i elvebunnen. Familien er utbredt i sørlige Asia fra Syria og Tyrkia til Sør-Kina, Borneo og Java. De fleste artene lever i den orientalske regionen.

Maller som er tilpasset fjellelver med sterk strøm, finnes i mange områder. De har dorsoventralt flattrykt kropp, festeorganer på buksiden, undersittende munn, store, horisontale parede finner og liten kroppsstørrelse. Slike maller finnes i Andes i Sør-Amerika (Astroblepus), fjellene langs Riftdalen i Afrika (Chiloglanis) og i Asia (Sisoridae). Likhetene skyldes konvergent evolusjon og ikke noe spesielt nært slektskap.

I Bhutan finnes representanter for underfamilien Glyptosterninae i alle habitater med sterk strøm der det i hele tatt er fisker. De mangler likevel over 3000 moh. der bare Schizothorax, Triplophysa og innført Salmo forekommer. Antallet endemismer øker med høyde over havet, noe en kan forvente utfra isolasjon og evolusjonært press for fysiologiske tilpasninger i de bratte fjellkløftene.

Systematikk 
Det er publisert flere systematiske arbeider om familien, blant annet Thomson & Page (2006) og Ng (2015).

Thomson & Page anerkjenner 114 arter og 16 slekter i Sisoridae som fordeles på to underfamilier, Sisorinae og Glyptosterninae. Underfamilien Glyptosterninae deles i tre stammer:  Glyptothoracini, Pseudecheneidina og Glyptosternina. 25 arter og seks slekter skilles ut i familien Erethistidae.

Ng utførte en fylogenetisk analyse av 106 arter der 197 morfologiske trekk ble benyttet. På det tidspunktet var 23 slekter og 246 arter kjent. Slekta Creteuchiloglanis ble beskrevet i 2011 og er derfor ikke behandlet hos Thomson & Page. Erethistidae viste seg å være en delgruppe av Sisoridae og må derfor inkluderes som stammen Erethistini. Nesten alle slektene ser ut til å være naturlige grupper, men det er vanskelig å inndele underfamilien Glyptosterninae på høyere nivå enn slekt. Resultatene av analysen medførte en ny systematikk som er vist nedenfor.

 familie Sisoridae
 underfamilie Sisorinae
 stamme Bagariini
 Bagarius
 Gagata
 Gogangra
 Nangra
 stamme Erethistini
 Ayarnangra
 Caelatoglanis
 Conta
 Erethistes
 Erethistoides
 Pseudolaguvia
 stamme Sisorini
 Sisor
 underfamilie Glyptosterninae
 Chimarrichthys [Euchiloglanis]
 Creteuchiloglanis
 Exostoma
 Glaridoglanis
 Glyptosternon
 Glyptothorax
 Myersglanis
 Oreoglanis
 Parachiloglanis
 Pareuchiloglanis
 Pseudecheneis
 Pseudexostoma

Eschmeyer's Catalog of Fishes oppgir 23 slekter og 304 arter, derav 198 i Sisorinae og 106 i Glyptosterninae. Nye arter i familien blir regelmessig beskrevet, og det er kommet til 71 arter i perioden 2013–2022. FishBase oppgir 25 slekter og 267 arter.

Referanser

Eksterne lenker 
 

Maller
Fisker formelt beskrevet i 1858
Dyr formelt beskrevet av Pieter Bleeker